Székesfehérvári Evangélikus Egyházközség 
Húsvét utáni 6. vasárnap, 2020. május 24.

Köszöntés: Erős vár a mi Istenünk! A húsvét ünnepe utáni 6. Jézus szavával köszöntöm a gyülekezet: Én pedig, ha felemeltetem a földről, magamhoz vonzok mindeneket. Vonzzon minket is magához – adja nekünk Szentlelkének bölcsességét, hogy ebben a világban is úgy éljünk, mint akik ismerik a mennyet, mint akik láttuk Jézust, aki szenvedett, meghalt és akit feltámasztott és jobbjára emelt az Atya. 
Ének: 321. Szívemet hozzád emelem Az Atya, Fiú, Szentlélek nevében! Ámen. 
Bevezető zsoltár (Introitus)
Halld meg, Uram, hangomat, hozzád kiáltok! Könyörülj rajtam, és hallgass meg, Istenem! Zsolt 27,7
Ne rejtsd el orcádat előlem, ne utasítsd el szolgádat haraggal!
Te vagy segítségem, ne vess el engem, ne hagyj el, szabadító Istenem!
Uram, ismertesd meg velem utadat, és lábam igazítsd a helyes ösvényre!
Add, hogy meglássam jóságodat, és gyönyörködhessem templomodban! Zsolt 27,9.11.4
Dicsőség az Atyának és a Fiúnak és a Szentléleknek, miképpen volt kezdetben, most és mindenkor, és mindörökkön-örökké. Ámen.
Halld meg, Uram, hangomat, hozzád kiáltok! Könyörülj rajtam, és hallgass meg, Istenem! Zsolt 27,7
Krisztus imádása (Kyrie)
Úr Jézus Krisztus, aki a mennyei Atya jobbjára emeltettél, Uram, irgalmazz!
Úr Jézus Krisztus, aki közbenjársz az Atyánál értünk, Krisztus, kegyelmezz!
Úr Jézus Krisztus, aki megígérted, hogy eljössz, és magad mellé veszel minket, Uram, irgalmazz! 
Dicsőítés (Gloria in excelsis)
Dicsőség a magasságban Istennek, és a földön békesség, és az emberekhez jóakarat!
A nap imádsága (Kollekta)
Imádkozzunk! Mindenható, örök Isten, aki egyházadra bíztad szent Fiad evangéliumát! Áraszd ki követeidre az erő, a szeretet és a józanság Lelkét, hogy készséggel szolgáljanak téged, és szerte a világon hiteles tanúid legyenek, az Úr Jézus Krisztus által, aki veled és a Szentlélekkel Isten, él és uralkodik mindörökkön-örökké. Ámen.
A Húsvét ünnepe utáni 6. vasárnap ószövetségi igéjét megírva találjuk Jeremiás könyvének 31. fejezetében a 31. verstől:
Eljön az az idő – így szól az ÚR –, amikor új szövetséget kötök Izráel és Júda házával. Nem olyan szövetséget, amilyet őseikkel kötöttem, amikor kézen fogva vezettem ki őket Egyiptom földjéről; mert ezt a szövetséget megszegték, pedig én voltam az Uruk – így szól az ÚR. Hanem ilyen lesz az a szövetség, amelyet Izráel házával fogok kötni, ha eljön az ideje – így szól az ÚR –: Törvényemet beléjük helyezem, szívükbe írom be. Én Istenük leszek, ők pedig az én népem lesznek. Akkor nem tanítja többé egyik ember a másikat, ember az embertársát arra, hogy ismerje meg az URat, mert mindenki ismerni fog engem, kicsinyek és nagyok – így szól az ÚR –, mert megbocsátom bűneiket, és nem gondolok többé vétkeikre. 
Áldjuk az Urat, mert irgalmas, és beszéde megmarad örökké!
Exaudi vasárnapjának újszövetségi olvasmánya Péter 1. levelének 4. fejezetéből való a 7. verstől kezdve:
Mindennek a vége pedig már közel van: legyetek tehát bölcsek és józanok, hogy imádkozhassatok. Mindenekelőtt legyetek kitartóak az egymás iránti szeretetben, mert a szeretet sok bűnt elfedez. Legyetek egymás iránt vendégszeretők zúgolódás nélkül. Amilyen lelki ajándékot kaptatok, úgy szolgáljatok azzal egymásnak, mint Isten sokféle kegyelmének jó sáfárai: ha valaki prédikál, úgy mondja szavait, mint Isten igéit, ha valaki szolgál, úgy szolgáljon, mint aki azt Istentől kapott erővel végzi, hogy mindenkor Isten dicsőíttessék Jézus Krisztus által, akié a dicsőség és a hatalom örökkön-örökké. Ámen. 
Urunk, szentelj meg minket igéddel! A Te igéd igazság.
A vasárnap evangéliuma János evangéliumának 15. és 16 fejezetéből hangzik: 
Jézus mondta tanítványainak: Amikor eljön a Pártfogó, akit én küldök nektek az Atyától, az igazság Lelke, aki az Atyától származik, az tesz majd bizonyságot énrólam; de ti is bizonyságot tesztek, mert kezdettől fogva velem vagytok. Ezeket azért mondom nektek, hogy meg ne botránkozzatok. A zsinagógákból kizárnak titeket, sőt eljön az óra, amikor mindaz, aki megöl titeket, azt hiszi, hogy Istennek tetsző szolgálatot végez; és mindezt azért teszik, mert nem ismerték meg sem az Atyát, sem engem. Ezeket pedig azért mondom nektek, hogy amikor eljön ez az óra, emlékezzetek rá: én megmondtam nektek. Ezeket azért nem mondtam nektek kezdetben, mert veletek voltam. De most elmegyek ahhoz, aki elküldött engem.
Ezek az evangélium igéi. Áldunk Téged, Krisztusunk!
Kegyelem nékünk és békesség Istentől, a mi Atyánktól, és az Úr Jézus Krisztustól! Ámen. 
Az igehirdetés alapigéje a Timóteushoz írt 2. levél 2. fejezetének első 17 verse: Te azért, fiam, erősödjél meg a kegyelemben, amely Krisztus Jézusban van. És amit tőlem hallottál sok tanú előtt, azokat add át megbízható embereknek, akik mások tanítására is alkalmasak lesznek. Vállald velem együtt a szenvedést, mint Krisztus Jézus jó katonája. Egy harcos sem elegyedik bele a mindennapi élet gondjaiba, hogy megnyerje annak a tetszését, aki harcosává fogadta. Ha pedig versenyez is valaki, nem nyer koszorút, ha nem szabályszerűen versenyez. A fáradozó földművesnek kell először a termésből részesülnie. Gondolkozz azon, amit mondok, mert az Úr megadja majd neked, hogy mindent megérts.
Emlékezz arra, hogy Jézus Krisztus, aki Dávid utóda, feltámadt a halottak közül. Erről szól az én evangéliumom, amelyért még bilincseket is viselek, mint egy gonosztevő. Isten igéje viszont nincs bilincsbe verve. Ezért tehát mindent elviselek a választottakért, hogy ők is elnyerjék a Krisztus Jézusban való üdvösséget örök dicsőséggel. 
Igaz beszéd ez: Ha vele együtt haltunk meg, vele együtt fogunk élni is. Ha tűrünk, vele együtt fogunk uralkodni is. Ha megtagadjuk, ő is megtagad minket. Ha hűtlenek vagyunk, ő hű marad, mert önmagát meg nem tagadhatja.
Ezekre emlékeztesd és Isten színe előtt bizonyságot téve kérd őket: ne folytassanak haszontalan szóharcot a hallgatók romlására. Igyekezz kipróbált emberként megállni Isten előtt, mint aki nem vall szégyent a munkájával, hanem helyesen fejtegeti az igazság igéjét. A szentségtörő, üres fecsegők elől pedig térj ki, mert egyre messzebb mennek az istentelenségben, és szavuk úgy terjed, mint a rákos fekély. 

Kedves Testvéreim!                                                      
Tele tarisznyával
Arról szeretnék ma beszélni, hogy hogyan lehet élnünk most, amikor a járvány első hulláma lassan véget ér. A Mini együttesnek volt egy lemeze – meg egy száma – 1978-ban jelent meg – Vissza a városba címmel. Hát hogyan térünk vissza a városba? Mert az út arrafelé tart. 
Azt szoktuk mondani, hogy a gyülekezet nem élhet remete-életet, nem zárkózhat be. Nem a templomban kell keresztyénnek lenni, hanem a mindennapi életben kell – kellene – Jézust követnünk. Most a templom mellett azt is kell mondanunk, hogy a keresztyén ember nemcsak otthon keresztyén, hanem akkor is, amikor kilép a karanténból. 

1. Időben az első tanulsága ennek a járványnak az volt, hogy mennyire nem tudunk előre tervezni. Mennyire kicsinyek vagyunk, apró pontjai a nagy egésznek. Annyi minden hatalmasabb van nálunk – akik egy éve még azt gondoltuk, urai vagyunk a helyzetnek. 
2. Aztán azt a tapasztalatot gyűjthettük be, hogy mennyire függünk egymástól, egymásra szorulunk. Felelősek vagyunk egymásért. Merthogy nemcsak arra kell figyelnünk, hogy mi ne fertőződjünk meg, hanem arra is, hogy ne fertőzzünk meg másokat. Ez kimozdít bennünket a megszokott gondolkodásból. Az én helyett a Te – vagy még nagyobb eséllyel – a Valaki, az ismeretlen Valaki kerül középpontba. És végig kellene gondolnunk, hogy vajon mennyire lehetne megőrizni ezt a nézetet, hogy másokra tekintettel éljünk. Nemcsak megakadni ott, hogy most nem szabad ezt vagy azt tenni – hanem megtalálni azokat az utakat, hogyan lehetne mégis cselekedni másokért. Annyira hálás vagyok azért, hogy itt a gyülekezetben bevásárlással, az igehirdetések széthordásával, online adásokkal, telefonhívásokkal megtaláltuk a kapcsolattartás új útjait. 
3. Biztosan velem együtt sokakat megdöbbentett az, hogy a közös veszedelem sokakat nem egymás mellé állított, hanem egymással szembe. Mennyire természetes volna, hogy összefogjunk – de sokszor úgy láttuk: egymásnak ugrottak a különböző felfogásúak. Úgy vitatkoznak egymással politikusok és egyszerű emberek, mint az óvodások. Úgy találják meg azt a pontot, ahol a másikba lehet kötni, ahol a másikat el lehet ítélni, nevetségessé lehet tenni. Értékrendi válságról beszéltünk másfél évtizede – és ma is értékrendi válságban élünk. Fájdalmas ez a válság. 
4. Máskor pedig megrendültünk, ahogyan sírni láttunk embereket. Akiknek nem volt módjuk megölelni unokáikat, akik elől elzárkóztak a gyerekek – a te védelmedben, mama! – pedig van-e értelme élni akkor, amikor nem ölelhetem meg azt, akit szeretek! S a haldoklónak vajon jelentene-e többet valami, mintsem hogy valaki fogja a kezét, amikor indulnia kell ebből a világból? 
Amikor ezekre figyelünk, megint azt kérdezzük: nem kellene-e az értékrendünket tisztázni, végiggondolni, felülvizsgálni? 

Ez ennek a vasárnapnak az ajándéka: keresztyénként visszaindulunk a városba, sok-sok kérdést akarunk végiggondolni, és ezért kiáltunk Istenhez: Küldd el Szentlelkedet, mert nélküle tanácstalanok vagyunk! Küldd el Szentlelkedet, hogy szeretete tegyen bölccsé! Érezzük, hogy tele tarisznyával indít bennünket az Úr, nem üres kézzel, hanem erős mondanivalóval. De hogyan tudunk ezzel a drága üzenettel bölcsen élni? Veni, Creator Spiritus! Jöjj, Teremtő Szentlélek!

Ahogy az elmúlt két hónap tanulságain gondolkodom – ez az ige is erre késztet –, az jut eszembe, hogy vajon elég erővel hirdettem-e Isten országát. Beszéltem sokszor arról, hogy Jézus meghalt értünk. Megbocsátotta bűneinket. Velünk van. Hogy közösségébe fogadott. Beszélnem kell arról is, hogy Ő feltámadt, és otthont készít nekünk az Atyánál. Beszélnem kell arról, hogy ha vele együtt halunk meg, vele együtt fogunk élni is. Ha vele együtt szenvedünk, vele együtt fogunk uralkodni is! 
Értékrendi válságunkat az állítja helyre, ha Isten országát látjuk célunkként. Arra tartunk. Oda vezet az utunk. Előre elkészítette nekünk Jézus. Mindent el fogunk veszíteni. A vagyonunkat, egészségünket, könnyen lehet: a becsületünket is – de Isten országát senki el nem veheti tőlünk. Akárhogy ragaszkodunk igazunkhoz, politikai nézeteinkhez, hatalmunkhoz – minden kihullik ujjaink között. De Isten országa a miénk. 
Tele tarisznyával küld Jézus vissza a városba. A feltámadás örömhírének tele tarisznyájával. Jézus győzelmének evangéliumával. Vissza a városba. Mert küldetésünk van. Ámen. 
Valljuk meg hitünket, mondjuk el az Apostoli Hitvallást!
Hiszek egy Istenben, mindenható Atyában, mennynek és földnek teremtőjében. És Jézus Krisztusban, az Ő egyszülött Fiában, a mi Urunkban, aki fogantatott Szentlélektől, született Szűz Máriától, szenvedett Poncius Pilátus alatt, megfeszítették, meghalt és eltemették. Alászállt a poklokra, harmadnapon feltámadt a halottak közül, fölment a mennybe, ott ül a mindenható Atya Isten jobbján, onnan jön el ítélni élőket és holtakat. Hiszek Szentlélekben. Hiszem az egyetemes anyaszentegyházat, a szentek közösségét, a bűnök bocsánatát, a test feltámadását és az örök életet. Ámen. 
Hirdetés: 
Imádkozzunk!
Lelkész: Mennyei Atyánk! Dicsőítünk, mert betöltötted az atyáknak tett ígéretet: nem hagytad sorsára az emberiséget, hanem szabadítót küldtél a bűn és halál foglyainak. Mi is ígéreteidben bízva terjesztjük eléd kéréseinket.
1. olvasó: Könyörgünk egyházunkért, püspökeinkért, elöljáróinkért. Áldd meg testvérgyülekezeteinket is. Ébressz hitet a minden emberben, és Lelkeddel vezess minket, hogy ne a magunk útját járjuk, hanem visszataláljunk hozzád, aki az élet forrása vagy! Jézusért kérünk, Urunk, hallgass meg minket!
2. olvasó: Könyörgünk azokért, akik magányosan töltik a mindennapokat. Könyörgünk a hajléktalanokért, a betegekért, a gyászolókért és mindazokért, akiknek szívére most nagyobb terhet nehezedik. Add, hogy törődésünkből, szeretetünkből, időnkből nekik is jusson! Jézusért kérünk, Urunk, hallgass meg minket!
1. olvasó: Könyörgünk világunkért. Adj bölcsességet a népek vezetőinek, hogy az igazságosságot és a békét munkálják döntéseikkel! Adj szívet az erőseknek, hogy jóra használják azt, és adj békét a gyengéknek, hogy mindig bízzanak Benned. Jézusért kérünk, Urunk, hallgass meg minket!
2. olvasó: Köszönünk mindent, amivel minket megajándékozol. Köszönjük a családunkat, barátainkat. Köszönjük, hogy hasznosnak érezhetjük magunkat. Köszönjük a nehézségeket, melyek megtanítanak minket arra, hogy egyedül nem tudunk mindent megoldani. Megtanítanak hinni és bízni Benned. Jézusért kérünk, Urunk, hallgass meg minket!
Lelkész: Mennyei Atyánk, egyszülött Fiad feltámadása reményt ad minden embernek. Hisszük, hogy nemcsak a földi életben viseled gondunkat, hanem őáltala, ővele és őbenne az örökkévalóságban is Istenünk akarsz lenni, mi pedig már most gyermekeid lehetünk, és könyörgésünk kedves előtted az Úr Jézus Krisztus által, aki veled és a Szentlélekkel Isten él és uralkodik mindörökkön-örökké. Ámen.
Miatyánk, 
Áldás
Ének: 366. 1-2,6-7. Jézus Krisztus, egy mesterünk